SKRIFTLIG FORESPØRGSEL E-2629/02

af Olivier Dupuis (NI) til Kommissionen

(18. september 2002)

Om: Arrestation af journalisten Abdallah Zouari to måneder efter hans løsladelse

To måneder efter sin løsladelse er den tunesiske journalist, Abdallah Zouari, ifølge Tunesiens Nationale Frihedsråd) på ny blevet idømt en ubetinget fængselsstraf på otte måneder af distriktsdomstolen i Zarzis (i det sydlige Tunesien), for at have overtrådt de administrative kontrolforanstaltninger, som han siden sin løsladelse har været underkastet. Zouari, som er 46 år og medarbejder ved avisen Al Fajr (Morgenrøde, den forbudte tunesiske islamistiske bevægelse An-Nahdhas organ) blev i april 1991 idømt 11 års fængsel for tilhørsforhold til en illegal organisation af en militærdomstol i en på det tidspunkt anlagt retssag mod lederne af An-Nahdha-bevægelsen, som i dag er opløst. Efter at have udstået sin straf blev han løsladt den 6. juni 2002. Han blev dog i en periode på fem år underkastet nogle administrative kontrolforanstaltninger. I en bekendtgørelse fra indenrigsministeriet af 15. juli er hans bopæl fastsat til Khariba-Hassi Jerbi i Zarzis-regionen. Det Tunesiske Frihedsråd betegner denne afgørelse som vilkårlig, idet Zouaris familie, som i øvrigt har anket denne afgørelse, bor i Tunis by. Om end forvaltningsretten endnu ikke har truffet afgørelse, blev Zouari den 19. august anholdt og stillet for distriktsdomstolen i Zarzis. Under afhøringen afviste retsformanden Abdallah Abassi forsvarsadvokaternes anmodning om at få sagen udsat for at kunne sætte sig ind i sagen og forberede deres indlæg.

Har Kommissionen kendskab til den nye fængsling af Abdallah Zouari og de forhold under hvilke, den har fundet sted? Hvad mener Kommissionen mere generelt om, at en tunesisk borger endnu en gang nægtes retfærdig behandling? Hvilke argumenter har Kommissionen for ikke at have tage initiativ til midlertidigt at ophæve associeringsaftalen mellem Unionen og Tunesien?

Samlet svarafgivet på Kommissionens vegne af Chris Pattenpå skriftlige forespørgsler E-2526/02, E-2597/02 og E-2629/02

(8. oktober 2002)

Kommissionen har kendskab til både den generelle problematik omkring forholdene i fængslerne i Tunesien og de særlige tilfælde, som det ærede medlem nævner.

Kommissionen er ikke i besiddelse af udtalelser fra eksperter eller særlige undersøgelser angående spørgsmålet om fængselsforholdene. Selv Internationalt Røde Kors kan ikke få adgang til fængslerne. Kommissionen beklager mangelen på upartiske oplysninger, hvilket giver anledning til endnu større bekymringer angående den omtalte store sultestrejke blandt fangerne.

Som det tidligere er blevet bekræftet i svarene på spørgsmål E-1845/02 og P-2065/02 fra Cappato og Dupuis(1), er Kommissionen også foruroliget over Yahyaoui-sagen, navnlig forholdene i fængslet i Bordj El-Amri, sådan som de bliver beskrevet af fanger og besøgende.

Kommissionen påpeger regelmæssigt over for de tunesiske myndigheder, at det er nødvendigt at respektere udtryksfrihed og anerkende, at civilsamfundet deltager aktivt i det offentlige liv. På samme måde stiller Kommissionen spørgsmål angående den nye arrestation af Abdallah Zouari og den administrative foranstaltning, der lægges til grund for arrestationen.

Ud over, at det er op til Rådet at træffe enstemmig beslutning om en suspension af associeringsaftalen, vil følgen af en sådan suspension også først og fremmest være, at EU bliver udelukket fra en regelmæssig politisk dialog med Tunesien, hvilket vil være ødelæggende for det samarbejde mellem Tunesien og EU, som kan være med til at skabe en positiv udvikling i det tunesiske samfund som helhed.

I et forsøg på at påvirke udviklingen af det tunesiske retsvæsen i positiv retning er Kommissionen i færd med at forberede et moderniseringsprogram, som kunne omfatte et afsnit om reformer i fængselssektoren, og som mere generelt tager sigte på at skabe en dynamisk modernisering blandt alle aktører inden for retsvæsenet.

(1) EFT C 52 E af 6.3.2003, s. 107.